पाएं अपने शहर की ताज़ा ख़बरें और फ्री ई-पेपरडाउनलोड करें
अपना समय, पैसा और सेहत दांव पर लगाकर लोगों के लिए ऑटो एंबुलेंस की सुविधा मुहैया करा रहे जावेद खान के लिए पुलिस के नजरिए में अचानक परिवर्तन आ गया है। दोपहर में उसको कालाबाजारी, कानून तोड़ने वाला और पुलिस की कार्रवाई में बाधा डालने वाला करार दिया गया था। शाम होते-होते पुलिस ने न सिर्फ उसके खिलाफ की गई कार्रवाई वापस ले ली, बल्कि लॉकडाउन के बीच सुविधाएं उपलब्ध कराने का पास भी जारी कर दिया।
दो दिन पहले अपने ऑटो से लोगों को ऑक्सीजन एंबुलेंस की सुविधा शुरू करने वाले जावेद खान को शनिवार दोपहर पुलिस ने भानपुर ब्रिज के पास रोक लिया था। इस दौरान उसको लॉकडाउन में घूमने और पुलिस से बदसुलुकी करने का अपराधी करार दिया गया। जबकि जावेद एक कॉल पर भानपुर स्थित आयुष्मान अस्पताल में किसी को मदद पहुंचाने जा रहा था।
फिर बदल गए सुर
मीडिया में चली जावेद खान के बारे में खबरों के बाद शाम को अचानक अपना नजरिया बदल लिया। देर शाम जारी किए गए प्रेस नोट में कहा गया है कि आज दिनांक 01/05/21 को थाना छोला मंदिर पुलिस द्वारा भानपुर चौराहे पर बैरिकेट्स लगाकर अनावश्यक घूमने वाले वाहनों को चेक किया जा रहा था। इस दौरान एक खाली ऑटो चालक जावेद पिता मुन्ना 34 साल निवासी बागफरहत अफजा बेरिकेट हटाने लगा, जिसके द्वारा कोई कारण नही बताने पर 144 धारा का उल्लंघन किया जाने से पुलिस द्वारा 188 की कार्रवाई कर तत्काल नोटिस देकर ऑटो चालक को छोड़ा गया। प्रकरण में अनावेदक की ना तो गिरफ्तारी की गई और ना ही ऑटो व ऑटो में रखे ऑक्सीजन सिलेंडर जब्त किए गए। अनावेदक द्वारा स्वयं को सेवा का उद्देश्य से एंबुलेंस के रूप ऑटो चालान बताया गया है। अतः प्रकरण में जावेद के खिलाफ अब कोई पुलिस केस नहीं है।
जावेद बोला सच की हुई जीत
ऑटो एंबुलेंस चालक जावेद खान ने कहा कि आखिर सच की जीत हुई। मेरा हौसला बढ़ाने के लिए मीडिया का शुक्रिया। उन्होंने कहा कि खिदमत का सिलसिला जारी रहेगा।
क्या है ऑटो एम्बुलेंस
अस्पतालों के लिए भागदौड़ करते लोगों को रास्ते में ऑक्सीजन की सुविधा उपलब्ध कराने की मंशा के साथ राजधानी के निवासी जावेद ने ऑटो एम्बुलेंस शुरू की है। इसको तैयार करने के लिए उसने बीवी का मंगलसूत्र भी बेच दिया और जरूरत के लिए कुछ राशि उधारी पर भी ली है। ऑक्सीजन सिलेंडर और सैनेटाइजर आदि की सुविधाओं के साथ चल रहे इस ऑटो की सेवा के लिए जावेद लोगों से कोई शुल्क भी वसूल नहीं कर रहे हैं।
रिपोर्ट खान आशु
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva zho_Hant eng_Latn